钦定古今图书集成/明伦汇编/交谊典/第092卷 > 《曲礼》
## 钦定古今图书集成/明伦汇编/交谊典/第092卷 > 《曲礼》

夫《礼》者所以决嫌疑，

〈疏〉决嫌疑者，若妾为女君期，女君为妾若服之则太重，降之则有舅姑为妇之嫌，故全不服，是决嫌也。孔子之丧，门人疑所服。子贡引夫子丧颜渊，若丧子而无服，丧子路亦然，“请丧夫子，若丧父而无服”，是决疑也。〈集说〉蓝田吕氏曰：“嫂叔不通问，嫂叔无服。君沐粱，大夫沐稷，士沐粱。燕不以公卿为宾，以大夫为宾，此所以决嫌疑也。”马氏曰：“宗庙之仪，迎牲而不迎尸；燕之礼，宰夫为献主，而以大夫为宾，所以断君臣之疑。男女非有行，媒不相知名，非受币，不交不亲，所以别男女之嫌。凡为此者，所以决嫌疑也。”费氏曰：“事不能无嫌疑，理之自然也。圣人制礼以决之，而人处嫌疑之际，无不得其当，如男女不亲授受，嫂叔不通问之类是也。”长乐陈氏曰：“《易》曰：‘阴疑于阳’。又曰：‘为其嫌于无阳’。《燕义》曰：‘不以公卿为宾为疑也’。明嫌之义也。盖两物相似为疑，以此兼彼为嫌。”

“离坐离立，毋往参焉。”离立者，不出中间。

〈疏〉此一节明“不干人私并远嫌”之法，若见彼或二人并坐，或并立，恐密有所论，则己不得辄往参预也，二人并立，当己行路，则避之，不得当其中间出也。

男女不杂坐，不同椸枷，不同巾栉，不亲授，嫂叔不通
问，诸母不漱裳，外言不入于梱，内言不出于梱。女子
许嫁缨，非有大故不入其门。姑姊妹女子子已嫁而
反，兄弟弗与同席而坐，弗与同器而食。

〈注〉皆为重别，防淫乱。不杂坐，谓男子在堂，女子在房也。“椸可以枷衣”者，通问，谓相称谢也。诸母，庶母也。漱，澣也。庶母贱，可使漱衣，不可使漱裳。裳贱，尊之者，亦所以远别。外言内言，男女之职也。“不出入”者，不以相问也。梱，门限也。女子许嫁系缨，有从人之端也。大故，宫中有灾变，若疾病，乃后入也。“女子有宫”者，亦谓由命士以上也。《春秋传》曰：“群公子之舍，则已卑矣。”女子十年而不出嫁，及成人，可以出矣。犹不与男子共席而坐，亦远别也。〈疏〉自此至“弗与为友”，总明远嫌之法。“不亲授”者，男女有物，不亲相授也。诸母，谓父之诸妾有子者。外言、内言，谓男职在官政，女职在织纴，各有限域，不得滥预。女子，妇人通称也。妇人质弱，不能自固，必有系属，故恒系缨。缨有二时，一是少时常佩香缨，《内则》云“男女未冠笄，紟缨”是也；一是许嫁时系缨。《婚礼》“主人入亲说妇缨。”郑注：“妇人十五许嫁，笄而礼之，因著缨”是也。盖以五采为之，其制未闻。又《内则》曰：“妇事舅姑，紟缨。”以此而言，故知有二缨也。大故，谓丧病之属也。女子已许嫁，则有宫门，列为成人，唯有丧病等，乃可入其门。女子子者，谓已嫁女子。男子则单称子，女子则重言子。郑注《丧服》云：“是别于男子，故云女子子。”女虽已嫁及成人，犹宜别席。郑引《公羊传》见庄元年，证女子有别宫也。熊氏云：“郑谓男子在堂，女子在房，若大宗收族，宗子燕食族人于堂，宗子之妇燕食族妇于房也。兄弟弗与同席、同器，未嫁亦然。”〈集说〉长乐刘氏曰：“《家人》内政，不严以防之于细微之初，不刚以正之于未然之始，则其悔咎不可逭矣。《易》曰：‘闲有家，志未变也’。男女之志，既为情邪之所变，闲禁虽严，求其无咎，而咎可无哉？故夫妇未七十，虽同藏，未有可嫌也。圣人制礼必尔者，以无嫌，正有嫌也。用有情之难，正无情之易也，而况于男女未有室家者哉？”女子许嫁缨，所以系属其心，以著诚于夫氏，起其孝义也。既许嫁，则有

“姆教之，处于阃内之别室。男子非有疾忧之故，不入其门也。” 长乐陈氏曰：“《礼》始于谨。夫妇为宫室，辨内外，故《七年》男女不同席，不共食，则长可知矣。《道路》男子由左，妇人由右，则闺门可知矣。然同藏唯七十可也，亲授唯丧、祭可也，通问唯援溺可也，男正位乎外，女正位乎内，此内外之辨也。然内言不出而有所谓出” ，外言不入而有所谓入。《周官》：“内小臣达王后之好事于四方” ，则内言出于梱矣。“内宰以阴礼教六宫” ，则外言入于梱矣。盖先王制礼，为嫌疑无别而已。嫌疑有以别，虽内言之出，外言之入可也。

父子不同席，男女非有行，媒不相知，名非受币，不交
不亲。故日月以告君，斋戒以告鬼神，为酒食以召乡
党僚友，以厚其别也。取妻不取同姓，故买妾不知其
姓则卜之，寡妇之子非有见焉，弗与为友。

〈注〉父子不同席，异尊卑也。男女有媒，往来传婚姻之言，乃相知姓名有礼，乃相缠固，故必受币。《周礼》：凡取判妻入子者，媒氏书之以告君，谓日月以告君也。《婚礼》凡受女之礼，皆于庙为神席，以告鬼神，谓斋戒以告鬼神。为酒食，会宾客，厚重慎也。不取同姓，为其近禽兽也。妾贱，或时非媵，取之于贱者，世无本系，故卜之。“寡妇之子弗友”，辟嫌也。“有见”，谓有奇才，卓然众人所知。〈集说〉马氏曰：“坐则异席，居不同宫者，著父子之位也。礼者以为民坊也。非行媒不相知名，所以远嫌也。非受币不交不亲，所以致敬也。远嫌致敬，则安有《桑中》之奔，溱洧之乱乎？明而尊者莫如君，书日月以诏之；幽而严者莫如鬼神，致斋戒以告之；近而亲者莫如乡党僚友，为饮食以命之，所以备礼而厚其别也。”金华邵氏曰：“上言兄弟不同席而坐，所以远嫌；此言父子不同席，所以严分，言虽同而意则异也。夫妇之合，在谨其始，始之不谨，则其合易离。有行媒而后知名，受币而后交亲，庶乎行之以礼矣。然必日月告君，以示不失时，斋戒告鬼神，以示不敢专，召乡党僚友以示同其庆。如是而后男女之别。厚取妻不”取同姓，买妾必卜其姓，又所以重宗也。人之同姓，其始皆一宗耳。其后谱系派别，支族分散，遂以为非亲。苟自其宗而推之，安知其不与吾为姊妹也，与吾为侄娣也，岂不害教乎？

仆御妇人，则进左手后右手。

〈注〉“进左后右”，《远嫌》也。〈疏〉仆在中央，妇人在左。仆御之时，进左手持辔，使形微相背，若进右手则近相向，故后右手以远嫌也。